Քաղաքապետարանի դահլիճում հավաքվածներին ՀՀ նախագահը ներկայացրեց այն հանդիպումներն ու քննարկումները, որ տեղի են ունեցել այս ընթացքում, որոնք միտված պետք է լինեն երկկողմ հարաբերությունների առավել զարգացմանը։ Քննարկված բազմաթիվ հարցերի թվում նշվել է նաեւ Երեւանի եւ Նիկոսիայի միջեւ կապերի հաստատումը, որպես քույր քաղաքներ դրանց գործակցությունը։ Ռ. Քոչարյանն իր խոսքում հիշեց մեկ շաբաթ առաջ Բեռլինի քաղաքապետի հետ Բրանդենբուրգյան դարպասների մոտ ունեցած զրույցը, "դարպասներ, որոնք տասնամյակներ շարունակ խորհրդանշել են բաժանված քաղաքի հանգամանքը, իսկ այսօր վերամիավորման խորհրդանիշ են"։ "Ինչ կատարվեց Բեռլինում` ցույց է տալիս, որ, այնումենայնիվ, արդարությունն իր տեղն է զբաղեցնում կյանքում եւ հաղթում է", - ասաց ՀՀ նախագահը` հույս հայտնելով, որ Կիպրոսի վերամիավորումը եւս տեղի կունենա։